ངག་རྣམ་ལགས།ངའི་པ་ཕས་ཆུང་དུས་རྨོན་པ་རྒྱག་དུས་ཞིང་ཁའི་རོལ་ནང་དུ་བོད་ཡིག་སྦྱངས་པ་རེད།ཁོང་ལ་བོད་ཡིག་སློབ་མཁན་ནི།རིག་གནས་གསར་བརྗེའི་སྐབས་ཞིང་གྲོང་དུ་བཙན་དེད་བྱས་པའི་བཙུན་མ་དམ་ཆོས་ཟེར་བ་ཞིག་ཡོད་པ་དེ་རེད།བཙུན་མ་དེ་དངོས་གནས་བྱས་ན།ངའི་པཱ་ལགས་ཀྱི་རྨོན་མཛོའི་རྗེས་སུ་སོན་འབྲུ་གཏོར་མཁན་རེད།ངའི་པ་ཕས་ཡི་གེ་སྦྱངས་དུས་དང་པོ་མཛུབ་མོ་སྤྱད་པ་དང་།གང་ཙམ་ནས་ཞིང་གི་རོལ་གྱི་ནང་ནས་བྱ་སྒྲོ་དཀར་པོ་ཞིག་བསྒྲུགས་ཏེ།དེས་ས་ཐོག་ལ་ཡི་གེ་བྲིས་པ་རེད།པཱ་ལགས་ཀྱིས་ཡི་གེ་ཤེས་རྗེས་ཚགས་པར་དང་སྒྲུང་མང་པོ་ཀློག་སྟེ།ང་ཚོ་ཕྲུ་གུ་ཚོར་གསུང་གི་ཡོད།ད་དུང་པཱ་ལགས་སྣ་ཐ་ལ་མཉེས་པོ་རེད།ཁོང་གིས་རྡོ་ལེབ་ཅིག་གི་སྒང་ལ་སྣ་ཐ་དབུར་རྗེས།བྱ་སྒྲོ་ཞིག་གིས་སྣ་ཐ་དེ་ཚོ་རུབ་རུབ་བཟོས་ཏེ།སྣ་རུའི་ནང་བླུག་གི་རེད།དེ་ཚོ་ནི་ངའི་པཱ་ལགས་ཀྱི་སྐབས་སུ་རེད།ངའི་པཱ་ལགས་ཀྱི་ཤུགས་རྐྱེན་དབང་གིས་ང་རང་བྱ་སྒྲོ་དཀར་པོར་དགའ།ངས་ནུབ་ཕྱོགས་སུ་བྱ་སྒྲོ་ཅན་གྱི་སྨྱུ་གུས་ཡི་གེ་འབྲི་བཞིན་པའི་ལོ་རྒྱུས་འདྲ་རིས་མང་དུ་མཐོང་།བྱ་སྒྲོ་དཀར་པོའི་རྨི་ལམ་དེ་འདི་ལྟར་འགོ་ཚུགས་པ་རེད།ཉེ་དུས་ངའི་བུས་ཁོ་རང་བྱ་སྒྲོ་ནག་པོ་བྱེད་འདོད་ཡོད་ཟེར།གཅིག་བྱས་ན་བྱ་སྒྲོ་ནག་པོ་ཞིག་ཀྱང་འབྱུང་སྲིད།